Asia C-328/17
Amt Azienda Trasporti e Mobilità SpA ym.
vastaan
Atpl Liguria – Agenzia regionale per il trasporto pubblico locale SpA ja Regione Liguria
(Tribunale amministrativo regionale della Ligurian esittämä ennakkoratkaisupyyntö)
Ennakkoratkaisupyyntö – Julkiset hankinnat – Muutoksenhakumenettelyt – Direktiivi 89/665/ETY – 1 artiklan 3 kohta – Direktiivi 92/13/ETY – 1 artiklan 3 kohta – Muutoksenhakuoikeus, jonka edellytyksenä on se, että muutoksenhakija on tehnyt tarjouksen hankintamenettelyn yhteydessä
Tiivistelmä – Unionin tuomioistuimen tuomio (kolmas jaosto) 28.11.2018
1.        Jäsenvaltioiden lainsäädännön lähentäminen – Muutoksenhakumenettelyt, jotka liittyvät tavaranhankintoja ja rakennusurakoita sekä vesi- ja energiahuollon, liikenteen ja teletoiminnan alaa koskeviin hankintasopimuksiin – Direktiivit 89/665 ja 92/13 – Jäsenvaltioiden velvollisuus säätää muutoksenhakumenettelystä – Oikeus käyttää muutoksenhakumenettelyitä – Kansalliset menettelymääräykset, joissa asiavaltuuden edellytykseksi asetetaan osallistuminen kyseessä olevaan hankintamenettelyyn – Hyväksyttävyys – Rajat – Velvollisuus antaa sellaisen henkilön nostaa kanne, joka ei ole jättänyt tarjousta syrjiviksi väitettyjen eritelmien vuoksi
(Neuvoston direktiivin 89/665, sellaisena kuin se on muutettuna direktiivillä 2007/66, 1 artiklan 3 kohta ja neuvoston direktiivin 92/13, sellaisena kuin se on muutettuna direktiivillä 2007/66, 1 artiklan 3 kohta)
2.        Jäsenvaltioiden lainsäädännön lähentäminen – Muutoksenhakumenettelyt, jotka liittyvät tavaranhankintoja ja rakennusurakoita sekä vesi- ja energiahuollon, liikenteen ja teletoiminnan alaa koskeviin hankintasopimuksiin – Direktiivit 89/665 ja 92/13 – Jäsenvaltioiden velvollisuus säätää muutoksenhakumenettelystä – Oikeus käyttää muutoksenhakumenettelyitä – Talouden toimijan osallistumattomuus hankintamenettelyyn sen vuoksi, että sopimuksen tekeminen sen kanssa olisi epätodennäköistä sovellettavan kansallisen lainsäädännön vuoksi – Kansallinen lainsäädäntö, jossa suljetaan pois mahdollisuus nostaa kanne – Hyväksyttävyys – Edellytykset
(Neuvoston direktiivin 89/665, sellaisena kuin se on muutettuna direktiivillä 2007/66, 1 artiklan 3 kohta ja neuvoston direktiivin 92/13, sellaisena kuin se on muutettuna direktiivillä 2007/66, 1 artiklan 3 kohta)
1.      Ks. tuomion teksti.
(ks. 44–47, 51 ja 52 kohta)
2.      Sekä julkisia tavaranhankintoja ja rakennusurakoita koskeviin sopimuksiin liittyvien muutoksenhakumenettelyjen soveltamista koskevien lakien, asetusten ja hallinnollisten määräysten yhteensovittamisesta 21.12.1989 annetun neuvoston direktiivin 89/665, sellaisena kuin se on muutettuna 11.12.2007 annetulla Euroopan parlamentin ja neuvoston direktiivillä 2007/66/EY, 1 artiklan 3 kohtaa että vesi- ja energiahuollon, liikenteen ja teletoiminnan alalla toimivien yksiköiden hankintamenettelyjä koskevien yhteisön sääntöjen soveltamiseen liittyvien lakien, asetusten ja hallinnollisten määräysten yhteensovittamisesta 25.2.1992 annetun neuvoston direktiivin 92/13/ETY, sellaisena kuin se on muutettuna direktiivillä 2007/66/EY, 1 artiklan 3 kohtaa on tulkittava siten, etteivät ne ole esteenä pääasiassa kyseessä olevan kaltaiselle kansalliselle lainsäädännölle, jonka mukaan talouden toimijat eivät voi hakea muutosta hankintaviranomaisen päätöksiin, jotka liittyvät tarjouspyyntömenettelyyn, johon ne ovat päättäneet olla osallistumatta sillä perusteella, että tähän menettelyyn sovellettavan sääntelyn vuoksi oli erittäin epätodennäköistä, että ne valittaisiin kyseessä olevan sopimuksen sopimuspuoleksi.
Toimivaltaisen kansallisen tuomioistuimen asiana on kuitenkin arvioida yksityiskohtaisesti ja ottaen huomioon kaikki sen käsiteltävänä olevan asian asiayhteyden muodostavat merkitykselliset seikat, voiko tämän lainsäädännön konkreettinen soveltaminen vaikuttaa kyseessä olevien talouden toimijoiden oikeuteen saada tehokasta oikeussuojaa.
(ks. 58 kohta ja tuomiolauselma)